CELEX: E2021C0264
Language: lv
Date: 2021-11-23 00:00:00
Title: EBTA Uzraudzības iestādes Deleģētais lēmums Nr. 264/21/COL (2021. gada 23. novembris) par ārkārtas pasākumiem Norvēģijā saistībā ar augsti patogēnās putnu gripas uzliesmojumiem saskaņā ar Regulas (ES) 2016/429 259. panta 1. punkta c) apakšpunktu un Deleģētās regulas (ES) 2020/687 21., 39. un 55. pantu [2022/40]

13.1.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 8/187
               
            
         EBTA UZRAUDZĪBAS IESTĀDES DELEĢĒTAIS LĒMUMS Nr. 264/21/COL
         (2021. gada 23. novembris)
         par ārkārtas pasākumiem Norvēģijā saistībā ar augsti patogēnās putnu gripas uzliesmojumiem saskaņā ar Regulas (ES) 2016/429 259. panta 1. punkta c) apakšpunktu un Deleģētās regulas (ES) 2020/687 21., 39. un 55. pantu [2022/40]
         Labots ar EBTA Uzraudzības iestādes Deleģēto lēmumu Nr. 266/21/COL 2021. gada 25. novembrī
         EBTA UZRAUDZĪBAS IESTĀDE,
         ņemot vērā Nolīgumu starp EBTA valstīm par Uzraudzības iestādes un Tiesas izveidi un jo īpaši tā 1. protokola 1. panta 2. un 3. punktu,
         ņemot vērā Līguma par Eiropas Ekonomikas zonu (“EEZ līgums”) I pielikuma I nodaļas 1.1. daļas 13. punktā minēto tiesību aktu – Eiropas Parlamenta un Padomes Regulu (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Regula (ES) 2016/429”) (1), kas grozīta un pielāgota EEZ līgumam ar minētā līguma I pielikumā minētajiem īpašajiem un nozaru pielāgojumiem, un jo īpaši tās 257. panta 1. punktu, 258. panta 1., 2. un 3. punktu un 259. panta 1. punkta c) apakšpunktu,
         ņemot vērā EEZ līguma I pielikuma I nodaļas 1.1. daļas 13.e punktā minēto tiesību aktu – Komisijas Deleģēto regulu (ES) 2020/687 (2019. gada 17. decembris), ar ko attiecībā uz noteikumiem par noteiktu sarakstā norādītu slimību profilaksi un kontroli papildina Eiropas Parlamenta un Padomes Regulu (ES) 2016/429 (“Deleģētā regula (ES) 2020/687”) (2), kas EEZ līgumā grozīta un pielāgota ar minētā līguma I pielikumā minētajiem īpašajiem un nozaru pielāgojumiem, un jo īpaši tās 21., 39. un 55. pantu,
         ņemot vērā EEZ līguma I pielikuma I nodaļas 1.1. daļas 13.a punktā minēto tiesību aktu – Komisijas Īstenošanas regulu (ES) 2018/1882 (2018. gada 3. decembris) par dažu slimību profilakses un kontroles noteikumu piemērošanu attiecībā uz sarakstā norādīto slimību kategorijām un ar ko izveido sarakstu ar sugām un sugu grupām, kas rada sarakstā norādīto slimību ievērojamu izplatības risku (“Īstenošanas regula (ES) 2018/1882”) (3), kas EEZ līgumam pielāgota ar minētā līguma I pielikumā minētajiem īpašajiem un nozaru pielāgojumiem, un jo īpaši tās 1.un 2. pantu, kā arī minēto pielikumu,
         kas pielāgota EEZ līgumam ar minētā līguma 1. protokola 4. punkta d) apakšpunktu,
         tā kā:
         Augsti patogēniskā putnu gripa (APPG) ir vīrusa izraisīta putnu infekcijas slimība, kas var būtiski ietekmēt mājputnu audzēšanas saimniecību rentabilitāti un traucēt tirdzniecību Eiropas Ekonomikas zonā (EEZ). Augsti patogēniskās putnu gripas vīrusi var inficēt migrējošos putnus, kuri pēc tam šos vīrusus rudens un pavasara migrācijas laikā var izplatīt lielos attālumos. Tāpēc augsti patogēniskās putnu gripas vīrusu klātbūtne savvaļas putnu vidū rada pastāvīgus draudus, ka šie vīrusi varētu tikt tieši un netieši ievazāti saimniecībās, kurās tur mājputnus vai nebrīvē turētus putnus. Augsti patogēniskās putnu gripas uzliesmojuma gadījumā ir risks, ka slimības ierosinātājs var pārsviesties uz citām saimniecībām, kurās tur mājputnus vai nebrīvē turētus putnus.
         Regula (ES) 2016/429, Deleģētā regula (ES) 2020/687 un Īstenošanas regula (ES) 2018/1882 tika iekļautas EEZ līguma pielikumos un ir piemērojamas no 2021. gada 21. aprīļa.
         Ar Regulu (ES) 2016/429 ir izveidots jauns tiesiskais regulējums tādu slimību profilaksei un kontrolei, kas ir pārnēsājamas uz dzīvniekiem vai cilvēkiem. APPG ir minēta Regulas (ES) 2016/429 9. panta 1. punkta a) apakšpunkta i) punktā kā sarakstā norādīta slimība, uz kuru attiecas tajā paredzētie slimību profilakses un kontroles noteikumi. Īstenošanas regulas (ES) 2018/1882 pielikumā APPG ir minēta kā A, D un E kategorijas slimība, kā definēts minētās regulas 1. pantā.
         Regulas (ES) 2016/429 259. panta 1. punktā noteikts, ka EBTA Uzraudzības iestādei (“Iestāde”) ir jāpārskata ārkārtas pasākumi, ko Norvēģijas kompetentās iestādes veikušas saskaņā ar tās pašas regulas 257. panta 1. punkta a) apakšpunktu vai 258. pantu 9. panta 1. punkta a) apakšpunktā minētas sarakstā norādītas slimības, tostarp APPG, uzliesmojuma gadījumā (“Norvēģijas pasākumi”). 259. panta 1. punkta c) apakšpunktā noteikts, ka Iestādei, ja tā uzskata par vajadzīgu novērst nepamatotus dzīvnieku un produktu pārvietošanas traucējumus, ir jāpieņem 257. panta 1. punktā minētie ārkārtas pasākumi, ar ko apstiprina Norvēģijas veiktos pasākumus.
         Deleģētā regula (ES) 2020/687 papildina noteikumus par Regulā (ES) 2016/429 noteikto A kategorijas, B kategorijas un C kategorijas slimību kontroli, tostarp par augsti patogēniskās putnu gripas kontroles pasākumiem. Minētās deleģētās regulas 21. pantā paredzēts izveidot aizsardzības zonu un uzraudzības zonu A kategorijas slimības, tostarp APPG, uzliesmojuma gadījumā. Šāda reģionalizācija tiek piemērota, jo īpaši lai, novēršot slimības ierosinātāja ievazāšanu un nodrošinot slimības savlaicīgu atklāšanu, aizsargātu putnu veselību pārējā Norvēģijas teritorijā.
         Norvēģija 2021. gada 12. novembrī paziņoja par augsti patogēniskās putnu gripas uzliesmojumu dējējvistu saimē tās teritorijā (“pirmais uzliesmojums”). (4) Norvēģijas kompetentās iestādes ir veikušas nepieciešamos slimības kontroles pasākumus, kas pieprasīti saskaņā ar Deleģēto regulu (ES) 2020/687, tostarp izveidojušas aizsardzības zonas un uzraudzības zonas ap šo uzliesmojumu.
         Norvēģija 2021. gada 18. novembrī paziņoja par otru augsti patogēniskās putnu gripas uzliesmojumu (5) dējējvistu saimniecībā, kas atrodas zonās, kuras jau izveidotas ap pirmo uzliesmojumu. Norvēģijas kompetentās iestādes ir veikušas nepieciešamos slimības kontroles pasākumus, kas pieprasīti saskaņā ar Deleģēto regulu (ES) 2020/687, tostarp pielāgojot aizsardzības zonas un uzraudzības zonas, kas izveidotas ap pirmo uzliesmojumu, lai iekļautu vismaz trīs kilometru aizsardzības zonu un desmit kilometru uzraudzības zonu ap saimniecību, kurā konstatēts otrais uzliesmojums.
         Lai novērstu nevajadzīgus tirdzniecības traucējumus EEZ, ir nepieciešams ātri aprakstīt aizsardzības zonas un uzraudzības zonas, kuras Norvēģija izveidojusi saistībā ar augsti patogēniskās putnu gripas uzliesmojumiem.
         Līdz ar to aizsardzības zonas un uzraudzības zonas, kas saistītas ar APPG Norvēģijā un kurās piemēro Deleģētajā regulā (ES) 2020/687 noteiktos slimību kontroles pasākumus, ir norādītas šā lēmuma pielikumā, ar ko apstiprina Norvēģijas pasākumus saskaņā ar Regulas (ES) 2016/429 259. panta 1. punkta c) apakšpunktu un minētās reģionalizācijas ilgumu, kas norādīts minētajā lēmumā.
         Iestāde sadarbībā ar Norvēģiju ir pārbaudījusi slimības kontroles pasākumus un atzīst, ka aizsardzības un uzraudzības zonu robežas, ko noteikušas Norvēģijas kompetentās iestādes, atrodas pietiekami tālu no mājputnu saimniecības, kurā bija apstiprināts jaunais augsti patogēniskās putnu gripas uzliesmojums.
         2021. gada 17. novembrī Iestāde ar savu Deleģēto lēmumu Nr. 262/21/COL (dokuments Nr. 1249845) pienācīgi iesniedza lēmuma projektu EBTA Veterinārajai un fitosanitārajai komitejai (“EBTA komiteja”) saskaņā ar Regulas (ES) 2016/429 259. panta 1. punktu un 266. panta 2. punktu. EBTA komiteja 2021. gada 23. novembrī sniedza pozitīvu atzinumu par lēmuma projektu. Attiecīgi lēmuma projekts ir saskaņā ar komitejas atzinumu,
         IR PIEŅĒMUSI ŠO LĒMUMU.
         
            1. pants
            Aizsardzības zonas un uzraudzības zonas, kuras Norvēģija izveidojusi saskaņā ar Deleģētās regulas (ES) 2020/687 21. pantu, un to pasākumu ilgums, kuri šādās aizsardzības zonās jāpiemēro saskaņā ar 39. pantu un šādās uzraudzības zonās jāpiemēro saskaņā ar minētās deleģētās regulas 55. pantu pēc tam, kad mājputniem vai nebrīvē turētiem putniem konstatēti uzliesmojumi, ko izraisījusi augsti patogēniskā putnu gripa, ir noteikts un apstiprināts EEZ EBTA valstu līmenī un norādīts šā lēmuma pielikumā.
         
         
            2. pants
            Norvēģija nodrošina, ka:
            
                        a)
                     
                     
                        aizsardzības zonās, ko saskaņā ar Deleģētās regulas (ES) 2020/687 21. panta 1. punkta a) apakšpunktu izveido tās kompetentās iestādes, ir iekļauti vismaz tie apgabali, kuri kā aizsardzības zonas norādīti šā lēmuma pielikuma A daļā;
                     
                  
                        b)
                     
                     
                        pasākumus, kuri aizsardzības zonās jāpiemēro atbilstoši Deleģētās regulas (ES) 2020/687 39. pantā paredzētajam, turpina piemērot vismaz līdz datumiem, kas attiecībā uz aizsardzības zonām norādīti šā lēmuma pielikuma A daļā.
                     
                  
         
            3. pants
            Norvēģija nodrošina, ka:
            
                        a)
                     
                     
                        uzraudzības zonās, ko saskaņā ar Deleģētās regulas (ES) 2020/687 21. panta 1. punkta b) apakšpunktu izveido tās kompetentās iestādes, ir iekļauti vismaz tie apgabali, kuri kā uzraudzības zonas norādīti šā lēmuma pielikuma B daļā;
                     
                  
                        b)
                     
                     
                        pasākumus, kuri uzraudzības zonās jāpiemēro atbilstoši Deleģētās regulas (ES) 2020/687 55. pantā paredzētajam, turpina piemērot vismaz līdz datumiem, kas attiecībā uz aizsardzības zonām norādīti šā lēmuma pielikuma B daļā.
                     
                  
         
            4. pants
            Šis lēmums stājas spēkā tā parakstīšanas dienā.
         
         
            5. pants
            Šo lēmumu piemēro līdz pēdējam datumam, kas minēts šā lēmuma pielikumā un kurā saskaņā ar Deleģētās regulas (ES) 2020/687 39. vai 55. pantu attiecīgajā gadījumā kādā no aizsardzības vai uzraudzības zonām vairs nav piemērojami slimību kontroles pasākumi.
         
         
            6. pants
            Šis lēmums ir adresēts Norvēģijai.
         
         
            7. pants
            Autentisks ir šā lēmuma teksts angļu valodā.
         
         
            Briselē, 2021. gada 23. novembrī
            
               
                  EBTA Uzraudzības iestādes vārdā, rīkojoties saskaņā ar Deleģēto lēmumu Nr. 130/20/COL, –
               
               
                  atbildīgais kolēģijas loceklis
               
               Högni S. KRISTJÁNSSON
            
            
               
                  līdzparakstījusies Tieslietu un administratīvo lietu nodaļas direktore
               
               Melpo-Menie JOSÉPHIDÈS
            
         
         
            (1)  Kas iekļauta EEZ līgumā ar EEZ Apvienotās komitejas 2020. gada 11. decembra Lēmumu Nr. 179/2020.
         
            (2)  Kas iekļauta EEZ līgumā ar EEZ Apvienotās komitejas 2021. gada 5. februāra Lēmumu Nr. 3/2021.
         
            (3)  Kas iekļauta EEZ līgumā ar EEZ Apvienotās komitejas 2020. gada 11. decembra Lēmumu Nr. 179/2020.
         
            (4)  Dokuments Nr. 1248890.
         
            (5)  Dokuments Nr. 1249847.
      
      
         
            PIELIKUMS
            
               A daļa
            
            
               Lēmuma 1. un 2. pantā minētās aizsardzības zonas Norvēģijā
            
            
                        Aptvertais apgabals
                     
                     
                        Datums, līdz kuram saskaņā ar Deleģētās regulas (ES) 2020/687 39. pantu ir piemērojami pasākumi
                     
                  
                        
                           Rogaland apgabala Klepp, Sandnes un Sola pašvaldības daļas, kuras atrodas 3 km rādiusā un kuru centrālās GPS koordinātas ir N: 58.79985 E: 5.60616
                     
                     
                        7.12.2021.
                     
                  
                        
                           Rogaland apgabala Klepp, Sandnes un Sola pašvaldības daļas, kuras atrodas 3 km rādiusā un kuru centrālās GPS koordinātas ir N: 58.79980 E: 5.61022
                     
                     
                        14.12.2021.
                     
                  
               B daļa
            
            
               Lēmuma 1. un 3. pantā minētās uzraudzības zonas Norvēģijā
            
            
                        Aptvertais apgabals
                     
                     
                        Datums, līdz kuram saskaņā ar Deleģētās regulas (ES) 2020/687 55. pantu ir piemērojami pasākumi
                     
                  
                        
                           Rogaland apgabala Klepp, Sandnes, Sola un Time pašvaldības daļas, kas atrodas aiz minētā apgabala aizsardzības zonā un 10 kilometru rādiusā un kuru centrālās GPS koordinātas ir N: 58.79985 E: 5.60616
                     
                     
                        16.12.2021.
                     
                  
                        
                           Rogaland apgabala Klepp, Sandnes un Sola pašvaldības daļas, kuras atrodas 3 km rādiusā un kuru centrālās GPS koordinātas ir N: 58.79985 E: 5.60616
                     
                     
                        8.12.2021.–16.12.2021.
                     
                  
                        
                           Rogaland apgabala Klepp, Sandnes, Sola un Time pašvaldības daļas, kas atrodas aiz minētā apgabala aizsardzības zonā un 10 kilometru rādiusā un kuru centrālās GPS koordinātas ir N: 58.79980 E: 5.61022
                     
                     
                        23.12.2021.
                     
                  
                        
                           Rogaland apgabala Klepp, Sandnes un Sola pašvaldības daļas, kuras atrodas 3 km rādiusā un kuru centrālās GPS koordinātas ir N: 58.79980 E: 5.61022
                     
                     
                        15.12.2021.–23.12.2021.